Krokodil geskiet nadat meisie (15) aangeval is | Netwerk24
Deur Susan Cilliers 21 Januarie 2020 20:00
Die krokodil wat Dinsdagmiddag glo in Swartruggens gevang en doodgeskiet is. Foto: Verskaf
Amptenare van Noordwes se departement natuurbewaring het Dinsdagmiddag glo ’n krokodil gevang in die omgewing waar die 15-jarige Hesmarie van Loggerenberg ’n week gelede ’n krokodilaanval oorleef het.
Volgens plaaslike inwoners is die krokodil ’n ent af in die Elandsrivier in Swartruggens van waar Hesmarie gegryp is, gevang. Die krokodil is blykbaar doodgeskiet. Foto’s van die dier se oopgesperde bek en waar hy op ’n bakkie lê, is op plaaslike WhatsApp-groepe versprei. Dis nie seker of dit dié krokodil was wat Hesmarie aangeval het nie omdat inwoners al ’n geruime tyd ’n paar krokodille in die omgewing opmerk.
Dumisa Seshabela, woordvoerder vir Noordwes se departement van ekonomiese ontwikkeling, omgewingsake, bewaring en toerisme, kon die vangs vroeg Dinsdagaand nie dadelik bevestig nie. Sy het gesê sy sal reageer sodra sy terugvoer van amptenare op die toneel gekry het.
Die departement het sedert die aanval op Hesmarie amptenare na Swartruggens gestuur om na die krokodil wat Hesmarie aangeval het, asook ander krokodille, te soek. Inwoners bespiegel die krokodille wat normaalweg nie in die rivier voorkom nie, het vroeër uit ’n krokodilplaas in die omgewing waar nylkrokodille aangehou is, ontsnap.
Seshabela het gesê die departement ondersoek nog waar die krokodil/le vandaan kom.
Intussen herstel die wonde goed wat Hesmarie aan veral haar linkerbeen opgedoen het, waar die krokodil stukke vleis uitgeskeur het.
Die krokodil het haar in ’n swemgat in die Elandsrivier gegryp nadat sy op hom getrap het. Hy het probeer om haar onder die water in te trek, maar sy het hom geskop, terwyl mans in die omgewing saamgewerk het om haar uit die water te trek. Die krokodil het eindelik gelos en Hesmarie het lewend uit die water gekom. Sy is Maandag uit die Job Shimankana Tabane provinsiale hospitaal in Rustenburg ontslaan nadat sy steke en infeksie-behandeling vir die wonde gekry het.
Die krokodil wat amptenare van die departement van natuurbewaring in Noordwes glo Dinsdagmiddag gevang en doodgeskiet het.Foto: Verskaf
Hesmarie van Loggerenberg Maandagmiddag in Swartruggens, Noordwes. Sy is Maandag uit die Job Shimankana Tabane provinsiale hospitaal in Rustenburg ontslaan, nadat ‘n krokodil haar verlede Woensdag byna opgevreet het. Foto: Susan van Loggerenberg.
Krokodil in pad by Swartruggens gewaar
‘Ek moet lewe,’ al wat meisie dink toe krok hap